ታላላቅ ውድድሮች ከመስከረም ወዲህ የመመለሳቸው እድል ጠባብ ነው
የኮሮና ቫይረስ ስርጭት በዓለም ዙሪያ ከተንሰራፋ ወዲህ በግለሰብ ደረጃ ካልሆነ በስተቀር የትኛውም የስፖርት እንቅስቃሴ ተገድቦ እንደቆየ ይታወቃል፡፡ የቫይረሱ ስርጭት በዓለም ዙሪያ እያሻቀበ መሄዱን ተከትሎም ታላላቅ ስፖርታዊ ውድድሮች በቅርቡ ወደ መደበኛ እንቅስቃሴያቸው ይመለሳሉ የሚል ተስፋ የለም፡፡ ይሁን እንጂ የዓለማችን ታላላቅ የእግር ኳስ ሊጎች በዝግ ስቴድየምም ቢሆን የውድድር ዓመቱን ቀሪ መርሃግብሮች ለማጠናቀቅ በቅርቡ ወደ ውድድር እንደሚመለሱ ተስፋ መስጠታቸው አልቀረም፡፡ የዓለም ጤና ድርጅት የሕክምና ባለሙያዎች ግን ስፖርታዊ እንቅስቃሴዎች በትልቅ ደረጃ ወደ መደበኛ እንቅስቃሴያቸው እንዳይመለሱ ምክራቸውን ለግሰዋል:: ነገር ግን ትንንሽ የሆኑና በየአካባቢው የሚደረጉ እንቅስቃሴዎች ጥንቃቄ ታክሎባቸው ቢከወኑ ተመራጭ እንደሚሆን አስቀምጠዋል፡፡ 
የዓለም ጤና ድርጅት የሕክምና ባለሙያው ብሪያን ማክክሎስኪ ለቢቢሲ የሰጠውን አስተያየት ጠቅሶ ሮይተርስ እንደዘገበው፣ አነስተኛ ቁጥር ያለው ሰው የሚሳተፍበት ስፖርታዊ እንቅስቃሴ ርቀትን በጠበቀ መልኩ ሊከናወን እንደሚችልና ታላላቅ ስፖርታዊ ክንውኖች አሁንም ከአደጋው ስጋት ነፃ እንዳልሆኑ አስነብቧል፡፡ እንደ ባለሙያው ገለፃ፣ በርካታ ሰዎች የሚሳተፉበት ስፖርታዊ እንቅስቃሴ የቫይረሱን ስርጭት ለመቆጣጠርና ጥንቃቄ ለማድረግ አያስችሉም፡፡ አነስተኛ ቁጥር ያለው ሰው በተለይም ማህበረሰብ አቀፍ የስፖርት
 እንቅስቃሴዎች ግን ጥንቃቄ ሳይለያቸው ሊከወኑ ይችላሉ፡፡ 
ከአንድ አገር ወደ አንድ አገር ተጉዞ የሚደረግ የስፖርት እንቅስቃሴ በዚህ ወቅት ፈፅሞ ሊታሰብ እንደማይችል ያስቀመጡት ባለሙያው ሁሉም የዓለም ሕዝብ በሚኖርበት አካባቢ አነስተኛ ቁጥር ያለው ሰው የሚሳተፍበት የእግር ኳስ ጨዋታና የሩጫ ውድድርን ማድረግ እንደሚቻል ተናግረዋል፡፡ 
የዓለማችን አንዳንድ ታላላቅ የእግር ኳስ ክለቦች ተጫዋቾቻቸው ወደ ልምምድ እንዲመለሱ እንቅስቃሴ መጀመራቸውን ተከትሎ በዓለም ዙሪያ ያሉ ከሰማንያ አምስት ሺ በላይ ስፖርተኞችን አባል ያደረገው የዓለም ስፖርተኞች ማህበር ባለፈው ሰኞ ተቃውሞ ማሰማቱ ይታወሳል፡፡ ማህበሩ በተለይም እግር ኳስ ተጫዋቾች የቫይረሱ ስጋት በቁጥጥር ስር ባልዋለበት ሁኔታ ስፖርተኞች ወደ ስራቸው እንዲመለሱ መጣደፍ እንደሌለባቸው መግለጫ አውጥቷል፡፡ 
የዓለምን እግር ኳስ በበላይነት የሚመራው ፊፋ የሕክምና ክፍል መሪ የሆኑት ሚካዔል ሆግ በበኩላቸው፣ ታላላቅ ጨዋታዎች በዝግ ስቴድየምም ቢሆን ከመስከረም ወዲህ መከናወን እንደሌለባቸው አሳስበዋል:: ታላላቅ ክለቦች የሚሳተፉባቸው ሊጎች ወደ መደበኛ እንቅስቃሴያቸው ለመመለስ ጥረት መጀመራቸውም አደጋ እንዳለው ተናግረዋል፡፡ 
የፊፋ ምክር ቤት አባልና የሕክምና ኮሚቴው ሊቀመንበር የሆኑት ሆግ ከስካይ ስፖርት ጋር በነበራቸው ቆይታ ‹‹የግል እምነቴ ነው›› ብለው እንዳስቀመጡት፣ ዓለማችን ታላላቅ የእግር ኳስ ጨዋታዎችን ለማስተናገድ
 አሁን ላይ ዝግጁ አይደለችም፡፡ ነገሮች በቅርቡ እንደሚስተካከሉ ያላቸውን ተስፋ የገለፁት ሆግ አሁን ላይ ሁሉም በትዕግስት መጠበቅ እንዳለበት አብራርተዋል፡፡ 
እግር ኳስ ንኪኪ የሚበዛበት ስፖርት እንደመሆኑ መጠን ርቀትን መጠበቅ ግድ በሚልበት በዚህ ወቅት መታሰብ እንደሌለበት ያስጠነቀቁት ቤልጂማዊው ዶክተር ሆግ ይህ አቋማቸው የፊፋ ሳይሆን የግላቸው መሆኑን ደጋግመው አስቀምጠዋል፡፡ ስለዚህም ውድድሮችን ለማስጀመር እንቅስቃሴ የጀመሩ አካላት ደግመው ማሰብ እንዳለባቸው አክለዋል፡፡ 
የአገራችን አንዳንድ የፕሪሚየር ሊግ ክለቦች ተጫዋቾቻቸው ወደ ልምምድ እንዲመለሱ ሃሳብ እንዳላቸው ከሳምንት በፊት የወጡ መረጃዎች ይጠቁማሉ፡፡ እንዲያውም ልምምድ የጀመሩ ክለቦችም እንዳሉ በማህበራዊ ገፅ ትስስሮች በፎቶ ግራፍ የተደገፉ
 መረጃዎች ሲወጡ ታይተዋል፡፡ ይህ ምናልባትም የኮሮና ቫይረስ ስርጭት በአገራችን የተጠበቀውን ያህል በፍጥነት ካለመሰራጨቱና ለጊዜውም ቢሆን ትልቅ(የሞት) ጉዳት ካለማስከተሉ ጋር ተያይዞ በተፈጠረ መዘናጋት ሊሆን እንደሚችል ይገመታል፡፡ ያም ሆኖ የፌዴራል ስፖርት ኮሚሽን፣ ፌዴሬሽኖችና የጤና ባለስልጣናት የችግሩን አሳሳቢነት ከዓለምና ከአገሪቱ ነባራዊ ሁኔታ አኳያ ቃኝተው ፍቃድ እስካልሰጡ ድረስ ማንኛውም አይነት ውድድሮችና በቡድን የሚከወኑ ልምምዶች መደረግ እንደሌለባቸው ይመከራል፡፡ ነገር ግን ስፖርተኞች የክብደት መጨመርና የአካል ብቃት መውረድ እንዳይገጥማቸው በግል የሚያደርጉትን ልምምድ የሚገድብ ነገር እስካልተፈጠረ ድረስ በተናጠል እንቅስቃሴያቸውን መቀጠል እንደሚችሉ ማስታወስ አስፈላጊ ነው፡፡
አዲስ ዘመን ሚያዝያ 24/2012ቦጋለ አበበ